Vandløb - [adresse] - fremtidig løsning på afvandingsproblemer 
Sagsfremstilling 
10.    Vandløb - [adresse] - fremtidig løsning på afvandingsproblemer  
                                                                                                                        Åbent 
Sagsnr.: 326-2015-11036       J.nr.: 06.02.00           Dokumentnr.: 326-2015-62143 
  
[adresse] 
Kalundborg Kommune har de senere år været i dialog med [adresse] vandløbslav om afvandingsproblematikken på 
vandløbet [adresse]. 
  
[adresse] er et offentligt vandløb, der løber fra syd mod nord langs sommerhusområdet [adresse] og har 
udløb i [adresse]. 
  
Kalundborg Kommune holdt d. 20. februar 2015 møde med vandløbslavet og landboforeningen Gefion omkring 
afvandingsproblematikken med henblik på at opstarte en proces, der skal afdække handlemulighederne for en 
bedre afvanding og et mere robust vandløb. 
  
Kalundborg Kommune tilkendegav på mødet at kommunen gerne vil tage initiativ til opstart af processen, såfremt 
sagen fremmes. 
  
De to hovedproblemstillinger omkring [adresse] er vandløbsbundens niveau og funktionen af udløbet. Kort fortalt ligger 
vandløbsbunden uhensigtsmæssigt højt i forhold til flere af røroverkørslerne på vandløbet. Samtidig sander udløbet 
jævnligt til, og bliver derfor gravet frit ugentligt. 
  
Kalundborg Kommune tilkendegav på mødet med vandløbslavet, at processen med fordel kan opdeles i tre faser. 
De tre faser kan beskrives på følgende måde: 
  
1. Oparbejdning af viden - Skabe grundlag for en beregning/vurdering af effekten af en evt. dybere udgravning af 
vandløbsbunden og/eller en forlængelse af udløbsledningen. Undersøgelse af mulighederne omkring en permanent 
løsning for udløbet, der ikke kræver den samme omfattende vedligeholdelse og tilsyn. 
2. Indgåelse af samarbejder - Undersøgelse af mulighederne for samarbejde mellem kommune og vandløbslav, 
og/eller samarbejde mellem kommune og Kalundborg Forsyning, herunder også afdækning af 
finansieringsmulighederne. 
3. Udførelse - Indhentning af eventuelle tilbud, afklaring af den økonomiske fordeling og udarbejdelse af 
tilladelser/godkendelser samt regulativrevision. 
  
Der ses på den baggrund to forslag for det videre forløb: 
  
Forslag 1 - Processen igangsættes efter fasemodellen herover. Fase 1 kan sættes i gang i foråret 2015 ved, at der 
tages kontakt til en rådgiver, der kan foretage de fornødne beregninger og vurderinger. Prisen for en sådan ydelse 
kendes ikke præcist, men forventes at kunne afholdes indenfor det nuværende vandløbsbudget 
Når grundlaget for fase 1 er afklaret, besluttes det i samarbejde med vandløbslavet, om der skal arbejdes videre 
med de beregninger/vurderinger. Herefter besluttes det sammen med vandløbslavet, om der fortsættes til fase 2. 
Efter gennemførelse af fase 2 besluttes sammen med vandløbslavet, om der fortsættes til fase 3. 
I fase 3 afhænger de økonomiske konsekvenser af de aftaler, der indgås og kendes derfor ikke på nuværende 
tidspunkt. Fase 3 gennemføres såfremt, der er konsensus med vandløbslavet om økonomien og valget af løsning. 
  
Forslag 2 - Det ovenstående arbejde sættes ikke i værk, og der fortsættes med den hidtidige praksis, hvor 
vandløbsbunden holdes i henhold til regulativet for [adresse], og udløbet frigraves ugentligt efter behov. Udgifterne til 
frigravning af udløbet og oprensning af vandløbet holdes indenfor det nuværende vandløbsbudget. 
  
BEHANDLING 
Teknik- og Miljøudvalget. 
  
INDSTILLING 
Teknik- og udviklingsdirektøren indstiller, at der arbejdes videre efter forslag 1. 
  
ØKONOMISKE KONSEKVENSER 
Hvis forslag 1 vedtages, kan de økonomiske konsekvenser holdes indenfor vandløbsbudgettet i fase 1. 
  
  
  
Teknik- og Miljøudvalgets møde den 13. april 2015: 
Udvalget vedtog at tiltræde teknik- og udviklingsdirektørens indstilling. 
